Vermeende rowers skiet boer in beenArgieffoto ter illustrasie. (Foto: Reint Dykema) ’n 60-jarige boer van Clocolan in die Vrystaat is Woensdagaand omstreeks 18:00 in die bobeen geskiet toe hy twee vermeende rowers by sy huis betrap het. Kapt. Phumelelo Dhlamini, woordvoerder van die polisie, sê die verdagtes was besig om ŉ kluis in die huis oop te breek toe die boer, wie se naam aan Maroela Media bekend is, tuisgekom het. “Toe hulle besef hulle is uitgevang, het een verdagte ŉ vuurwapen uitgepluk en die slagoffer in die binne-bobeen geskiet voordat hulle van die toneel gevlug het. Die polisie is na die toneel ontbied terwyl die slagoffer in die hospitaal opgeneem is.” Volgens inligting wat die burgerregte-organisasie AfriForum op sy veiligheidsgroepe ontvang het, het die slagoffer om 18:16 hulp ontbied. Hy was glo in dié stadium reeds in sy bakkie op pad na ’n hospitaal. ŉ Dokter is op bystand geplaas terwyl die boodskap versprei en die polisie ontbied is. Dhlamini sê die voorlopige ondersoek het onthul dat die kluis oopgedwing is. ŉ Semi-outomatiese vuurwapen, ’n .22-geweer met ŉ teleskoop en ŉ skootrekenaar word vermis. Niemand is nog in verband met die voorval in hegtenis geneem nie. Die polisie versoek enigeen met inligting om speurkonstabel Richard Dlanga by 071 147 7393 te kontak, of die polisie sy die Stop Misdaad-hulplyn by 08 600 10111.